Η πρωτοβουλία εργαζομένων της ΕΡΤ με επιστολή της στο Tvxs.gr καταγγέλλει διαφθορά και αδιαφάνεια από τη διοίκηση της ΕΡΤ στην αναθέση παραγωγών, που "παραπέμπουν σε εποχές που δεν επιτρέπεται να ξαναζήσουμε".

Οι εργαζόμενοι, παρουσιάζουν μια συγκεκριμένη περίπτωση, σημειώνουν ωστόσο πως "η επιλεκτική ανάθεση παραγωγών σε φίλους και συγγενείς δεν θα σταματήσει εκεί". Στην ανακοίνωσή τους αναφέρονται σε ένα πολιτιστικό μαγκαζίνο, που όπως τονίζουν, την περυσινή χρονιά , ανάλογου περιεχομένου καθημερινή εκπομπή ήταν εσωτερική παραγωγή και πρακτικά είχε μηδενικό κόστος για την ΕΡΤ. Όμως, σύμφωνα πάντα με τους εργαζόμενους, "φέτος η διοίκηση αποφάσισε να αναθέσει την παραγωγή σε εταιρεία έναντι συνολικού ποσού 131.893 ευρώ και μάλιστα σε εταιρεία που συμμετέχει συγγενικό πρόσωπο του Διευθυντή του Γραφείου του Διευθύνοντος Συμβούλου της ΕΡΤ".

Το Tvxs.gr επικοινώνησε με τη διοίκηση της ΕΡΤ μετά την καταγγελία της εν λόγω πρωτουουλίας, ωστόσο μέχρι στιγμής δεν έχει δοθεί απάντηση.

Ακολουθεί ολόκληρη η επιστολή - καταγγελία της Πρωτοβουλίας Εργαζομένων της ΕΡΤ

Μια δύσοσμη ιστορία αναδείχθηκε από πρόσφατη γραπτή ενημέρωση του εκπροσώπου των εργαζομένων στο ΔΣ της ΕΡΤ. Η απλή έρευνα σε δημόσια έγγραφα αναβαθμίζει την υπόθεση σε σκάνδαλο σαν αυτά για τα οποία έχει επιληφθεί η δικαιοσύνη και παραπέμπουν σε εποχές της ΕΡΤ που δεν επιτρέπεται να ξαναζήσουμε.

Στις 2-2-2018 το ΔΣ της ΕΡΤ αποφασίζει κατά πλειοψηφία να αναθέσει 60 επεισόδια ενός πολιτιστικού μαγκαζίνο με τίτλο "ΕΠΙ ΠΑΝΤΟΣ" προοριζόμενο για την ΕΡΤ2 (ως μεικτή παραγωγή), στην εταιρεία HOPE FILMS TV PRODUCTION έναντι 2.198,22 € + ΦΠΑ ανά επεισόδιο, δηλαδή συνολικά 131.893,20 € + ΦΠΑ + 39.000 € εργοδοτικές εισφορές.

Η απόφαση του ΔΣ για την ανάθεση στην Hope Films

Η αίτηση της Hope Films

Ο Τέλης Μεταξάς, εκλεγμένος εκπρόσωπος των εργαζομένων στο ΔΣ γράφει σε σχετική ανακοίνωσή του: "Καταψήφισα την συγκεκριμένη πρόταση γιατί την περυσινή χρονιά στην ΕΡΤ2 υπήρχε καθημερινή εκπομπή, ανάλογου περιεχομένου, η οποία ήταν εσωτερική παραγωγή, ... και πρακτικά με μηδενικό κόστος για την ΕΡΤ" και συνεχίζει "Η πρόταση αυτή πέρασε από αρκετές συνεδριάσεις του ΔΣ μέχρι να καταλήξει να εγκριθεί κατά πλειοψηφία... Στις συνεδριάσεις αυτές… ασκήθηκε έντονη κριτική, γιατί στο εταιρικό σχήμα της εταιρίας παραγωγής συμμετέχει συγγενικό πρόσωπο του Διευθυντή του Γραφείου του Διευθύνοντος Συμβούλου της ΕΡΤ."

Η κυρία Ανθή Τούμπη...

Είναι η μητέρα του Διευθυντή του Γραφείου του Διευθύνοντος Συμβούλου της ΕΡΤ, κ. Παναγιώτη Τούμπη. Η αίτηση της κυρίας Τούμπη στην ΕΡΤ για τη συγκεκριμένη παραγωγή γίνεται από την εταιρεία Hope Films TV Production με αριθμό αίτησης 988 στις 2 Δεκεμβρίου 2017. Τότε, όμως, τέτοια εταιρεία δεν υπάρχει. Ψάξαμε στο Γενικό Μητρώο των εταιρειών (ΓΕΜΗ) και βρήκαμε την ημερομηνία σύστασης της εταιρείας: 22 Ιανουαρίου 2018!!! Η πρόταση δηλαδή κατατέθηκε από ανύπαρκτη τότε εταιρεία. Η ανύπαρκτη μάλιστα έως τις 22/1/2018 εταιρεία της κυρίας Τούμπη, στέλνει στις 5-1-2018!!! επιστολή προς το ΔΣ της ΕΡΤ ανακοινώνοντας ότι αποδέχεται το κοστολόγιο που ενέκρινε η Επιτροπή Προγράμματος.

Ημερομηνία σύστασης της εταιρείας

Υπενθυμίζουμε και προειδοποιούμε τους πάντες (Διοίκηση και Επιτροπή Προγράμματος) ότι ένας τέως Πρόεδρος της ΕΡΤ, ο κ. Παναγόπουλος, έχει παραπεμφθεί για κακούργημα για τον ίδιο ακριβώς λόγο: Γιατί ανέθεσε έργο σε εταιρεία παραγωγής (Back Stage) που στο χρόνο της αίτησής της δεν είχε εγγραφεί στο ΓΕΜΗ και γράφτηκε σε μεταγενέστερο χρόνο.

Επανερχόμενοι στην παραγωγή της κυρίας Τούμπη, επισημαίνουμε ότι η Επιτροπή Προγράμματος δεν μπορεί να κάνει ότι δεν γνώριζε, γιατί στο έντυπο της αίτησης, η ΕΡΤ καλεί τις εταιρείες παραγωγής να υποδείξουν τρεις τουλάχιστον παραγωγές που έχουν εκτελέσει στο παρελθόν. Στην αίτησή της, η κ.Τούμπη δεν αναφέρει καμία φυσικά. Είναι προφανές ότι η εταιρεία της κ. Τούμπη δημιουργήθηκε για να πάρει τη συγκεκριμένη παραγωγή, η δε Επιτροπή Προγράμματος έσπευσε ασμένως να την εισηγηθεί, χωρίς να ελέγξει την ύπαρξη της εταιρείας και αδιαφορώντας για το γεγονός ότι δεν είχε εκτελέσει τουλάχιστον τρεις παραγωγές, όπως ορίζει η πρόσκληση.

Η επιτροπή αγνόησε επίσης ότι την προηγούμενη τηλεοπτική χρονιά, αυτό το μαγκαζίνο, με το ίδιο περιεχόμενο, ήταν εσωτερική παραγωγή της ΕΡΤ με μηδενικό κόστος, αφού οι μισθοί των συντελεστών του (εργαζόμενων της ΕΡΤ) πληρώνονται έτσι κι αλλιώς από την ίδια.

Το παρασκήνιο σε τρεις πράξεις

1η. Στη συγκεκριμένη συνεδρίαση του ΔΣ (τέταρτη κατά σειρά που εισήχθη το θέμα της κυρίας Τούμπη - μεγάλη η αγωνία του Διευθύνοντος) εξεδιώχθη από τη συνεδρίαση ο Εντεταλμένος Σύμβουλος επί θεμάτων Προγράμματος, κ. Σπύρος Κρίμπαλης! Δεν γνωρίζουμε την άποψή του -δεν θα ψήφιζε άλλωστε- αλλά αποτελεί παγκόσμια πρώτη στην ιστορία των Ανωνύμων Εταιρειών, ένα ΔΣ να αναθέτει καθήκοντα Εντεταλμένου Συμβούλου με συγκεκριμένες αρμοδιότητες και το ίδιο ΔΣ να τον διώχνει όταν συζητούνται θέματα των αρμοδιοτήτων που του έχει αποδώσει!!! Μήπως είναι σκαστή παρανομία;

2η. Την εισήγηση στο ΔΣ δεν την κάνει ούτε ο (απών κατ' εντολήν τους) αρμόδιος Εντεταλμένος Σύμβουλος ούτε ο αρμόδιος Γενικός Διευθυντής (Προγράμματος), αλλά ένα διορισμένο από τον κ. Κωστόπουλο απλό μέλος της Επιτροπής Προγράμματος, συνταξιούχος της ΕΡΤ, που οι εργαζόμενοι τον θυμούνται ως παρατρεχάμενο του Καλφαγιάννη και ο κόσμος του κινηματογράφου τον γνώρισε στο τελευταίο Φεστιβάλ Θεσσαλονίκης ως τον κύριο "Άλλη Ερώτηση" αφού αυτός ως μέλος και της Επιτροπής 1,5% είχε αναλάβει να παρακάμπτει με θράσος τις εύλογες αντιδράσεις των κινηματογραφιστών.

3η. Στην εισήγηση της Επιτροπής Προγράμματος για την ανάθεση στην κυρία Τούμπη εμφανίζονται ως απόντες δύο μέλη της Επιτροπής, τα οποία λίγες ημέρες αργότερα ακούγεται ότι παραιτήθηκαν και αντικαθίστανται από τον κ. Κωστόπουλο με έναν ακόμα παρατρεχάμενο του Καλφαγιάννη και μια βοηθό παραγωγής!

Η γενικότερη μεθόδευση

Έχουμε σαφείς ενδείξεις ότι η επιλεκτική ανάθεση παραγωγών σε φίλους και συγγενείς δεν θα σταματήσει εκεί. Σε αυτό συνηγορούν οι μεθοδεύσεις της διοίκησης Κωστόπουλου στα ζητήματα του προγράμματος:

Μία από τις πρώτες αποφάσεις της ήταν η ενοποίηση της Επιτροπής Προγράμματος με την Επιτροπή Κοστολογίου. Παραδοσιακά για λόγους απλής προστασίας της εταιρείας και ενίσχυσης της διαφάνειας, κάθε αίτηση εταιρείας παραγωγής περνούσε από δύο Επιτροπές της ΕΡΤ, την Επιτροπή Προγράμματος που έκρινε αν η παραγωγή γινόταν αποδεκτή και την Επιτροπή Κοστολογίου που έλεγχε το κοστολόγιο της εκπομπής. Αυτό γινόταν γιατί δεν μπορεί η Επιτροπή που εισηγείται την ανάθεση μιας παραγωγής, η ίδια να κρίνει και το κοστολόγιο. Άλλοι είναι αρμόδιοι για το Πρόγραμμα και άλλοι πρέπει να ελέγχουν τις τιμές. Η διοίκηση Κωστόπουλου τις ενοποίησε (ίσως δεν έχουν και πολλούς που είναι πρόθυμοι να μπουν σε τέτοιες περιπέτειες). Έτσι, έγινε μία Επιτροπή "Γιάννης κερνάει - Γιάννης πίνει". Ακολούθησε αμέσως ο διορισμός της νέας Επιτροπής Προγράμματος (- Κοστολογίου) που όπως είδατε παραπάνω κάνει "καλά" τη δουλειά της.

ενοποίηση της Επιτροπής Προγράμματος με την Επιτροπή Κοστολογίου. Παραδοσιακά για λόγους απλής προστασίας της εταιρείας και ενίσχυσης της διαφάνειας, κάθε αίτηση εταιρείας παραγωγής περνούσε από δύο Επιτροπές της ΕΡΤ, την Επιτροπή Προγράμματος που έκρινε αν η παραγωγή γινόταν αποδεκτή και την Επιτροπή Κοστολογίου που έλεγχε το κοστολόγιο της εκπομπής. Αυτό γινόταν γιατί δεν μπορεί η Επιτροπή που εισηγείται την ανάθεση μιας παραγωγής, η ίδια να κρίνει και το κοστολόγιο. Άλλοι είναι αρμόδιοι για το Πρόγραμμα και άλλοι πρέπει να ελέγχουν τις τιμές. Η διοίκηση Κωστόπουλου τις ενοποίησε (ίσως δεν έχουν και πολλούς που είναι πρόθυμοι να μπουν σε τέτοιες περιπέτειες). Έτσι, έγινε μία Επιτροπή "Γιάννης κερνάει - Γιάννης πίνει". Ακολούθησε αμέσως ο διορισμός της νέας Επιτροπής Προγράμματος (- Κοστολογίου) που όπως είδατε παραπάνω κάνει "καλά" τη δουλειά της. Παραδοσιακά και πάλι στο παρελθόν, η Επιτροπή Προγράμματος και Κοστολογίου έκαναν εισήγηση στις αρμόδιες Διευθύνσεις και εκείνες στον Γενικό Διευθυντή Προγράμματος, ο οποίος με τη σειρά του εισηγούνταν στο ΔΣ της ΕΡΤ. Υπήρχαν δηλαδή πολλά φίλτρα που εμπόδιζαν ή τουλάχιστον δυσχέραιναν τις αναθέσεις σε "ημετέρους". Η διοίκηση Κωστόπουλου, τροποποίησε τον Κανονισμό Προμήθειας Προγράμματος. Στην τροποποίηση προβλέπεται ότι οι εισηγήσεις στο ΔΣ για την ανάθεση προγράμματος γίνονται από την ίδια την Επιτροπή Προγράμματος, που είναι και Επιτροπή Κοστολογίου που έχει διορίσει ο ίδιος!!!

Και όλα αυτά, παρά το γεγονός ότι το ίδιο ΔΣ όρισε Εντεταλμένο Σύμβουλο με αρμοδιότητες για το Πρόγραμμα. Ποιες είναι αυτές οι αρμοδιότητες, κανείς δεν έχει καταλάβει.

Με την επαναλειτουργία της ΕΡΤ το 2015 είχε καταργηθεί η θέση του Διευθυντή Γραφείου του Διευθύνοντος Συμβούλου, όπως είχαν καταργηθεί και οι θέσεις των Διευθυντών Γραφείων των Γενικών Διευθυντών. Ο κ. Κωστόπουλος επανέφερε εσπευσμένα και επιλεκτικά τη θέση του Διευθυντή Γραφείου του Διευθύνοντος, για να ορίσει τον κ. Παν. Τούμπη εκεί.

Ποτέ ξανά!

Οι εργαζόμενοι της ΕΡΤ το τελευταίο εξάμηνο ζουν μια κατάσταση που ξεκινάει από τον απόλυτο παραλογισμό και καταλήγει στη συστηματική αποσάθρωση της εταιρείας. Η νέα διοίκηση έχει καταργήσει όλες τις διαδικασίες που υπήρχαν στην ΕΡΤ και διοικεί μέσω επιτροπών. Οι επιτροπές αυτές έχουν ποσόστωση. Ένα τρίτο η αυλή Καλφαγιάννη, ένα τρίτο η αυλή Κωστόπουλου και το υπόλοιπο όσοι (συνήθως ανεπαρκείς) προσχωρούν στο νέο δίπολο της εξουσίας για να "δικαιώσουν" τα συμπλέγματα και την ανεπάρκειά τους καταστρέφοντας την ΕΡΤ.

Η συμφωνία του δίπολου προβλέπει: Το πρόγραμμα στους πρώτους, η διοίκηση (διορισμοί σε θέσεις ευθύνης, οργανόγραμμα, κ.λπ.) στον Καλφαγιάννη. Όλοι οι εργαζόμενοι έχουμε συνειδητοποιήσει ότι η ΕΡΤ ζει τη χειρότερή της περίοδο, ανάλογη με εκείνην του πρώτου εξαμήνου του 2013, αμέσως πριν το μαύρο. Το χειρότερο είναι ότι έχουν αρχίσει να κάνουν την εμφάνισή τους στο πρόγραμμα περιπτώσεις αναθέσεων που αναδύουν έντονη δυσοσμία.

Η δυσοσμία αυτή και η γενικότερη κακοδιαχείριση αποτελούν ιδανικό έδαφος για την απαξίωση της ΕΡΤ την οποία πάντα πληρώνουν τελικά οι εργαζόμενοι. Ο μόνος τρόπος αντίδρασης είναι η αποκάλυψη από τους ίδιους τους εργαζόμενους κάθε ενέργειας που σπρώχνει την ΕΡΤ στον γκρεμό καθώς και των εμπνευστών της. Η ΕΡΤ περνά μια δύσκολη περίοδο. Αν οι εργαζόμενοι επιτρέψουν να επικρατήσει αδιαμαρτύρητα η αδιαφάνεια, η ΕΡΤ θα κινδυνέψει και πάλι. Καλούμε όλους τους εργαζόμενους να καταγγέλλουν με κάθε τρόπο, κάθε κρούσμα αδιαφάνειας ή διαφθοράς. Είναι ζήτημα επιβίωσης του δημόσιου ραδιοτηλεοπτικού φορέα μας και το οφείλουμε στους πολίτες που μας συμπαραστάθηκαν στον αγώνα κατά του "μαύρου"!